﻿ পদত্যাগের ঘোষণা দিয়েছেন মাল্টার প্রধানমন্ত্রী
Published : Monday, 2 December, 2019 at 7:43 PM
ইউরোপের দেশ মাল্টার প্রধানমন্ত্রী জোসেফ মাস্কাট পদত্যাগের ঘোষণা দিয়েছেন। জাতীয় টেলিভিশনে দেয়া ঘোষণা মাস্কাট জানান, তিনি নতুন বছরে পদত্যাগ করবেন। দুই বছর আগে একজন সাংবাদিক নিহত হওয়ার ঘটনায় সরে দাঁড়ানোর ঘোষণা দিলেন তিনি।
মাস্কাট বলেন, ১২ জানুয়ারি তার উত্তরসূরি নির্বাচনের প্রক্রিয়া শুরু করতে তিনি ক্ষমতাসীন লেবার পার্টির প্রতি আহ্বান জানাবেন। তবে সাংবাদিক দাফনে কারুয়ানা গালিজিয়ার হত্যাকাণ্ডের ঘটনার তদন্ত নিয়ে ব্যর্থতার জন্য তার তাৎক্ষণিক পদত্যাগ দাবি করেছে বিক্ষোভকারীরা।
নিজের পদত্যাগের সিদ্ধান্তের ব্যাখ্যায় মাস্কাট বলেন, ওই হত্যাকাণ্ডের তদন্ত যেভাবে করা হয়েছে: কিছু সিদ্ধান্ত ভালো ছিল এবং আরও কিছু সিদ্ধান্ত আরও ভালো করা যেতো। তিনি বলেন, এসব কিছুর দায় আমার ওপর বর্তায়। তবে ভুক্তভোগীর পরিবার যে কষ্ট পাচ্ছে সেটির তুলনায় এটি কিছু নয়। মাল্টার ব্যবসায়ী ও রাজনৈতিক এলিটদের দুর্নীতি নিয়ে অনুসন্ধানী প্রতিবেদন করার সময় ২০১৭ সালে এক গাড়ি বোমা বিস্ফোরণে নিহত হন গালিজিয়া। ওই হত্যাকাণ্ডের ঘটনায় শনিবার একজন ব্যবসায়ীকে অভিযুক্ত করা হয়েছে।